На основу члана 82. Закона о буџетском систему ("Службени гласник РС", бр. 54/09, 73/10, 101/10, 101/11, 93/12, 62/13, 63/13 - исправка, 108/13, 142/14, 68/15 - др. закон и 103/15), Правилника о заједничким критеријумима за организовање и стандардима и методолошким упутствима за поступање и извештавање интерне ревизије у јавном сектору ("Службени гласник РС", бр. 99/11 и 106/13), члана 49. и 99. Статута Града Шапца ("Службени гласник Града Шапца", бр. 32/08), градоначелник Града Шапца, доноси:

**Одлуку о оснивању Службе за интерну ревизију града Шапца**

Одлука је објављена у "Службеном листу града Шапца", бр. 13/2017 од 15.6.2017. године, а ступила је на снагу 23.6.2017.

I. ОПШТЕ ОДРЕДБЕ

**Члан 1.**

Овом одлуком у складу са законом у оквиру права и дужности јединице локалне самоуправе оснива се Служба за интерну ревизију Града Шапца (у даљем тексту: служба) и уређује њена организација, као и друга питања од значаја за рад службе.

**Члан 2.**

Служба се оснива као посебна организациона јединица за интерну ревизију Града Шапца у циљу обављања послова из делокруга прописаних законом којим се уређује буџетски систем, Правилником о заједничким критеријумима за организовање и стандардима и методолошким упутствима за поступање и извештавање интерне ревизије у јавном сектору (у даљем тексту: правилник) и Међународним стандардима интерне ревизије.

**Члан 3.**

Служба је функционално и организационо независна од делатности коју ревидира, није део ниједног пословног процеса, односно организационог дела организације, а у свом раду је одговорна непосредно градоначелнику.

**Члан 4.**

Служба има свој печат који је округлог облика. пречника 3,2 цм и садржи текст следеће садржине "Република Србија Град Шабац - Служба за интерну ревизију", а у средини печата се налази грб Републике Србије.

II. УСПОСТАВЉАЊЕ И ОРГАНИЗАЦИЈА СЛУЖБЕ

**Члан 5.**

Радом службе руководи шеф службе, који за свој рад и рад Службе одговара градоначелнику. Шефа службе поставља и разрешава градоначелник. Шеф службе поставља се на период од четири године. Шеф службе, поред услова прописаних законом и актом о систематизацији радних места, мора да има најмање седам година искуства на пословима ревизије, интерне контроле, финансијске контроле или на рачуноводствено-финансијским пословима и положен испит за овлашћеног интерног ревизора у јавном сектору.

**Члан 6.**

О правима и обавезама шефа службе одлучује градоначелник.

**Члан 7.**

Акт о унутрашњем уређењу и систематизацији радних места у служби доноси шеф службе уз сагласност градоначелника. Шеф службе, уз сагласност градоначелника, донеће акт из става 1. овог члана, у року од осам дана од дана постављења.

**Члан 8.**

На запослене у служби примењују се прописи којима се уређују радни односи запослених у јединици локалне самоуправе. Послове интерног ревизора може да обавља лице кoje, поред услова прописаних законом и актом о систематизацији радних места, мора да има најмање три године искуства на пословима ревизије, интерне контроле, финансијске контроле или на рачуноводствено-финансијским пословима и положен испит за овлашћеног интерног ревизора у Јавном сектору у року од годину дана од дана именовања. О правима и обавезама запослених у служби одлучује шеф службе.

**Члан 9.**

Одлуку о избору запосленог између кандидата пријављених на оглас, доноси шеф службе, који врши и распоређивање запослених.

**Члан 10.**

У складу са актом о унутрашњем уређењу и систематизацији радних места, шеф службе појединачно утврђује звања и плате запослених у служби.

**Члан 11.**

Запослени у служби за свој рад одговарају дисциплински и материјално. Одговорност запослених у служби утврђује се актом градоначелника у складу са законом.

**Члан 12.**

Радни однос запослених у служби престаје под условима и на начин утврђен законом и другим прописима.

**Члан 13.**

Пуно радно време у служби износи 40 часова недељно. Радна недеља траје пет радних дана.

III. СРЕДСТВА ЗА ФИНАНСИРАЊЕ РАДА СЛУЖБЕ

**Члан 14.**

Средства за финансирање рада службе обезбеђују се у буџету Града Шапца. За обрачун и исплату плате шефа службе, примењују се одредбе правилника којима се уређују плате изабраних, именованих и постављених лица у органима града Шапца.

**Члан 15.**

За обрачун и исплату плата интерних ревизора примењују се одредбе правилника којима се уређују плате запослених у Градској управи Града Шапца.

IV. ПРЕЛАЗНЕ И ЗАВРШНЕ ОДРЕДБЕ

**Члан 16.**

Градоначелник ће поставити шефа службе у року од осам дана од дана ступања на снагу ове одлуке.

**Члан 17.**

Градоначелник и шеф службе потписаће Повељу интерне ревизије у року од шест месеци од дана постављења шефа службе.

Наведеном повељом ближе ће се одредити:

- улога и циљ интерне ревизије;

- статус службе;

- делокруг рада интерне ревизије;

- одговорност, права и обавезе шефа службе;

- права, дужности и овлашћења интерног ревизора;

- планирање и спровођење поступка ревизије и начин извештавања;

- сарадња са другим телима.

**Члан 18.**

Служба за интерну ревизију Града Шапца ће почети са радом у складу са одредбама ове одлуке, ступањем на снагу акта из члана 7. ове одлуке.

**Члан 19.**

Служба за интерну ревизију Града Шапца од интерног ревизора Градске управе Града Шапца преузеће послове, као и предмете и архиву.

**Члан 20.**

Ова одлука ступа на снагу осмог дана од дана објављивања у "Службеном гласнику Града Шапца".

**ГРАДОНАЧЕЛНИК ГРАДА ШАПЦА**

Број: 110-7/2017-13 од 09.01.2017. године

ГРАДОНАЧЕЛНИК

**Небојша Зеленовић**, с.р.